5. ΒΑΣΙΛΙΚΟΝ ΔΙΑΤΑΓΜΑ της 10/12 Μαρτ. 1936 Περί καθορισμού της οργανικής συνθέσεως και αρμοδιότητος του Τελωνείου Ελευθέρων Συγκροτημάτων Πειραιώς και προαγωγής των Τελωνείων Δάφνης και Γέρας και Υποτελωνείου Κιάτου. Έχοντες υπ’ όψει 1)τον Νόμ. 923 «περί οργανισμού της τελωνειακής υπηρεσίας», 2)το άρθρ. 8 του από 21 Ιουλ. 1919 Ν.Δ/τος «περί συμπληρώσεως και τροποποιήσεως του Νόμου 1595 «περί τελωνοφυλακής» κυρωθέντος δια του Νόμ. 1902 «περί συμπληρώσεως και τροποποιήσεως του Νόμ. 1595», 3)τα άρθρ. 2 και 3 του από 14 Μαρτ. 1923 Ν.Δ/τος «περί καταργήσεως θέσεων της Οικονομικής Υπηρεσίας», 4)το άρθρον δέκατον του Νόμ. 4057 του 1929 (86-4) «περί κυρώσεως του Ν.Δ. της 30/10/1925 περί τροποποιήσεως διατάξεων του τελωνειακού κώδικος και τροποποιήσεως ετέρων διατάξεων του Νόμ. 1165 κλπ.» και 5)την παρ. 8 του άρθρ. 1 του από 18 Ιαν. 1936 Α. Νόμου (30) περί τροποποιήσεως και συμπληρώσεως διατάξεών τινων των νόμων περί οργανισμού υπηρεσιών της αρμοδιότητος του Υπουργείου των Οικονομικών ως και σχετικήν γνωμοδότησιν του Συμβουλίου της Επικρατείας προτάσει του επί των Οικονομικών Υφυπουργού απεφασίσαμεν και διατάσσομεν: Άρθρ.1.-Το δια του από 27/12/1935 Δ/τος συσταθέν παρά τη Διευθύνσει Τελωνείων Πειραιώς ΣΤ΄ Τελωνείον α΄ τάξεως υπό την ονομασίαν «τελωνείον Ελευθέρων συγκροτημάτων» περιλαμβάνει την υπηρεσίαν των εις την Χερσόνησον Δραπετσώνος του Πειραιώς εγκατεστημένων ελευθέρων τελωνειακών συγκροτημάτων αποσπωμένην εκ του Β΄ τελωνείου Εισαγωγής Πειραιώς ως και την υπηρεσίαν των εις την Χερσόνησον Δραπετσώνος του Πειραιώς τον όρμον Αγίου Γεωργίου και Ακτήν Περάματος μέχρι του σημείου συναντήσεως των εγκαταστάσεων των ναυπηγείων, ελεγκτηρίων και ιδιωτικών αποθηκών αποταμιεύσεως, αποσπωμένην εκ του Α΄ Τελωνείου Εισαγωγής Πειραιώς. Άρθρ.2.-Το ΣΤ΄ Τελωνείον Πειραιώς αποτελεί αυτοτελές Τελωνείον Α΄ τάξεως της περιοχής αυτού εκτεινομένης επί των κατά το προηγούμενον άρθρον χώρων και ορίων και έχει αρμοδιότητα επί πάσης εισαγωγής, διαμετακομίσεως και αποταμιεύσεως εμπορευμάτων προερχομένων είτε εκ του εξωτερικού απ’ ευθείας είτε εκ του εσωτερικού κατόπιν μεταφορτώσεως, ή εξ αποταμιευτικών καταστημάτων. Έχει ιδίαν διαχείρισιν, διαμετακόμισιν, ταμείον, δικαστικόν τμήμα Υπηρεσίαν αζητήτων και λοιπάς συναφείς υπηρεσίας τελωνείου α΄ τάξεως, εξαιρέσει της εξαγωγής μεταφοράς και τελωνισμού αποσκευών επιβατών. Άρθρ.3.-Το προς την λειτουργίαν των ελευθέρων τελωνειακών συγκροτημάτων των εταιρειών Σέλ, Σόκονυ και Σόκομπελ των εγκατεστημένων εντός της περιοχής του τελωνείου τούτου εξακολουθούσιν ισχύουσαι αι διατάξεις αι καθοριζόμεναι υπό των εις εκτέλεσιν του Νόμ. 436 εκδοθέντων Δ/των. Άρθρ.4.-(Αφεώρα μεταβολάς εις την σύνθεσιν του προσωπικού των Τελωνείων Πειραιώς και Θεσ/κης). Άρθρ.5.-(Προάγονται εις τελωνεία β΄ τάξεως τα τελωνεία Γέρας και Δάφνης και ορίζεται το προσωπικόν αυτών). 